Karina Lorentzen (SF), 2008-05-20:
SF er enig i, at bekæmpelsen af kriminalitet er en meget vigtig samfundsmæssig opgave, og det er vigtigt, at vi tager debatten alvorligt.
Det er meget fint, at Dansk Folkeparti har fokus på kriminalitet, men når man ensidigt fokuserer på indvandreres kriminalitet, synes vi, at det altså skygger for langt større problemer.
Det er lidt ligesom med tørklædedebatten, at man lader et lille problem vokse sig rigtig stort i medierne, og så skygger det for andre og større problemer.
Når vi fokuserer så stærkt og ensidigt på udlændinges kriminalitet, er der nemlig andre ting, som vi overser.
Det er f.eks., at 88 pct. af kriminaliteten faktisk begås af etniske danskere, og det er altså reelt et langt større problem, men også at kriminaliteten udelukkende - næsten udelukkende i hvert fald - begås af mænd, og dermed specielt er et mandeproblem.
Hvis vi ser på kriminalitetsstatistikkerne, må vi jo konstatere, at der er en overrepræsentation af udlændinge, men det interessante er, at når man renser de her statistikker for sociale og økonomiske forhold, falder indvandreres og efterkommeres kriminalitetsstatistik drastisk, og forskellen mellem danskere og indvandrere udjævnes næsten.
Det viser os for det første, at udlændinges kriminalitet er socialt og økonomisk betinget, og nøgleordet for SF i den henseende er forebyggelse.
For det andet viser det os også, at vi skal fokusere på kriminalitet generelt og altså ikke kun udlændinges.
Vi ved, at fattigdom fremmer kriminalitet.
Derfor har regeringen og Dansk Folkeparti et indirekte medansvar for kriminaliteten, når de forarmer kontanthjælpsmodtagere og især indvandrere med 300-timers-regel, starthjælp og kontanthjælpsloft.
Hvis vi ser lidt nøgternt på hele indsatsen mod kriminalitet de senere år, må vi jo altså bare konstatere, at regeringen og Dansk Folkeparti ikke har fået løst op for kriminalitetsproblemet, og de har heller ikke formået at knække kurven for tilbagefald til ny kriminalitet efter endt løsladelse.
Vi har prøvet i vid udstrækning med skærpede straffe, nultolerance, visitationszoner og udvisninger.
SF mener ikke, at den førte politik har båret frugt, og SF mener altså, at vi bliver nødt til at se langt mere på forebyggelse og på sanktioner, som virker.
Kriminalitet handler nemlig både om at forebygge, at unge bliver kriminelle, og om at straffe på en måde, som resocialiserer og giver muligheden for at kunne leve en kriminalitetsfri tilværelse efter endt afsoning.
Hvis man kigger på en undersøgelse, der har været af de sikrede institutioner, viser den, at der her er en overvægt af udlændinge.
To tredjedele har faktisk en anden baggrund end dansk.
Når man dykker ned bag tallene, finder man faktisk ud af, at det her ikke drejer sig om andengenerationsindvandrere, men at syv ud af ti har en flygtningebaggrund.
SF ønsker en tidlig indsats over for de her unge mennesker.
Mange af dem har traumatiske opvækstforhold bag sig, forældre, der f.eks. selv er skadede efter tortur og ikke kan tage sig af deres børn, er psykisk syge, har haft et misbrug, eller har store sproglige problemer.
Det er altså kort sagt opskriften på problemer, og vi skal skride ind med behandling og støtte i forhold til at fastholde skole og arbejde.
SF ønsker derfor, at kommunerne og de relevante myndigheder har kompetencer og ressourcer til alle unge.
Der må ikke ske flere svigt fra det offentliges side, sådan som vi så det med det dræbte 16-årige avisbuds morder.
Det er vigtigt, at kommunerne sørger for at have mål for bekæmpelse af ungdomskriminalitet.
En undersøgelse fra Børnerådet viser, at kun en ud af ti kommuner faktisk har det.
Det er afgørende for SF, at vi sørger for fængselsophold, hvor der i større udstrækning end i dag sker en behandling af psykisk syge, så vi er sikre på, at de ikke begår ny kriminalitet, for vi ved fra voldsstatistikkerne, at psykisk sygdom er et stort problem.
Ligeledes skal der være adgang til kurser i at kontrollere aggresivitet, og der skal være ordentlig adgang til uddannelse.
Det mangler også i dag.
Alt i alt synes vi i SF, at det er på tide at vende hele det der traditionelle fokus væk fra skærpede straffe i kriminalitetsdebatten og i stedet for tænke i nogle straffe, der virker, og udbygge forebyggelsen.
Til sidst må vi altså ikke glemme, at udlændinges kriminalitet faktisk er på vej ned, så det går i den rigtige retning.